《蒲褐山房图题句次东坡韵》
清代·王宸

苦吟咽秋蛩，旅梦冷秋雨。隘巷白板扉，常掩西山雾。

先生对门居，谈言起幽慕。老屋拥蒲褐，妙解坡仙语。

花时设芳樽，招列户外屦。冰梅入座清，恍然释尘虑。

烹茶起瓶笙，细响疏林度。萧然寄此身，随地得闲处。

涤砚绘斯图，下笔生远悟。愿从杖履游，时领安禅趣。

作者简介：（1720—1797）江苏太仓人，字子凝，号蓬心，又号蓬樵老莲、柳东居士。王原祁曾孙。乾隆二十五年举人，由内阁中书累官永州知府。工诗，画山水有苍润之气。罢官后以书画为生。有《蓬心诗钞》。